Lääne-Harju valla noorte omaalgatusprojektide ideekonkurss on avatud 21.03.2025 - 11.04.2025

**1.   Üldsätted ja eesmärk**

(1) Noorte omaalgatusprojektide eesmärk on:

1.  toetada ettevõtlikke ja aktiivseid Lääne-Harju valla noori, et nendest kujuneksid aktiivsed ühiskonnaliikmed;

2. anda noortele esimene projektikirjutamise ja juhtimise kogemus:

3. motiveerida noori märkama ja lahendama Lääne-Harju valla ja kogukonna kitsaskohti.

(2) Eesmärgi saavutamiseks toetab Lääne-Harju Vallavalitsus noorte algatatud ideede elluviimist nende projektide toetamise kaudu Lääne-Harju Huvikeskuse eelarves otsustatud summas.

**2.   Toetatavad tegevused ja toetuse määr**

(1) Noorte omaalgatusprojekti kaudu toetatakse Lääne-Harju valla noortele suunatud tegevusi ja nendega seotud põhjendatud kulutusi (nt transpordikulu, ruumide rent, majutus, toitlustamine, materjalid, tegevusvahendid sündmuste tarbeks, ekspertide palgakulu (näiteks koolitajad).

(2) Toetuse määramisel eelistatakse projekte, mis on:

1. seotud noorte koolivaheaja ja/või vabaaja sisustamisega;

2. noortele laialdase ja positiivse mõjuga;

3. seadnud oma projekti sihtgrupiks 7-19.aastased noored;

4. suunatud suurema arvuga noortele;

5. rohesõbralikud.

(3) Toetust makstakse kuni 200 eurot ühe omaalgatusprojekti kohta. Sealjuures vahenditele võib kulutusi teha kuni 50% ulatuses eelarvest.

(4) Eelneva konsultatsiooni ja erikokkulepetega on võimalik taotleda ka suuremat summat, kuid mitte rohkem kui 300 eurot.

**3. Projekti kulud**

(1) Noorte omaalgatusprojekti kaudu toetatakse projekti perioodil selle elluviimiseks otseselt vajalikke eelarves kavandatud ja põhjendatud kulusid.

(2) Projektieelarvest võib teha kulutusi vahenditele kuni 50% ulatuses taotletud summast.

(3) Ei toetata töö-, töövõtu- ja käsunduslepinguga makstavaid kulusid.

(4) Toetust ei või kasutada noorte püsi- või projektilaagrite läbiviimise või arendamisega seotud projektide elluviimiseks; noortemalevate korraldamiseks; Erasmus+ rahvusvahelise koostöö või ESK projektideks; noorte osaluskogude projektideks osaluskogude programmi mõistes; investeeringuteks (hoonete ja rajatiste ehitamine).

**4.   Toetuse taotlemine**

(1) Toetust võib taotleda Rahvastikuregistri järgi Lääne-Harju vallas elav 7.-19. aastane noor.

(2) Toetuse saamiseks esitab taotleja Lääne-Harju Kultuuri- ja Noortekeskusele täidetud taotlusvormi.

(3) Taotluses esitatakse järgmised andmed:

1. taotleja nimi, isikukood ja kontaktandmed (telefoninumber, e-posti aadress);

2. projekti eesmärk ja sisu (teostatava idee kirjeldus)

3. projekti eelarve

4. noorte nimed, kellega koos soovitakse projekti ellu viia;

5. projekti mentori andmed (nimi, isikukood, telefoninumber, e-posti aadress).

(4) Taotluse esitamise tähtaeg on **10.aprill 2025.**

**5.   Noorte omaalgatusprojektide mentor**

(1) Igal omaalgatusprojektil peab olema mentor.

 (2) Mentor võib olla taotleja valitud või määrab selle Lääne-Harju Kultuuri- ja Noortekeskuse esindaja koostöös taotlejaga pärast esitatud projektidega tutvumist.

(3) Mentoriks võib olla inimene, kes vastab lastekaitseseaduse § 20 esitatud nõuetele.

(4) Mentori ülesandeks on toetada ja nõustada noort omaalgatusliku idee elluviimise protsessis, koguda ja säilitada projekti dokumente (sh kuludokumente) eesmärgiga aidata noorel püsida eelarves ning projekti lõppedes esitada koos noorega nõuetele vastas aruanne.

**6.   Toetuse andmise otsustamine ja sellest teavitamine**

(1) Taotluste läbiviimiseks ja hindamiseks moodustatakse Lääne-Harju Kultuuri-ja Noortekeskuse poolt vastav komisjon.

(2) Komisjoni kuuluvad 3 liiget, mis moodustatakse Lääne-Harju Vallavalitsuse, Lääne-Harju Kultuuri- ja Noortekeskuse ja noorte esindajatest.

(4) Projektikonkursi koordinaatoril on õigus kutsuda projekti taotlejat koos projektimeeskonnaga konsultatsioonile.

(5) Toetuse andmise, sellest keeldumise ja toetuse suuruse otsustab Lääne-Harju Kultuuri- ja Noortekeskuse poolt kokku kutsutud komisjon hiljemalt **21.04.2025**.

**7. Aruandlus ja järelevalve**

(1) Toetuse saaja esitab hiljemalt **10.06.2025** Lääne-Harju Kultuuri- ja Noortekeskuse kirjaliku lõpp-aruande.

(2) Toetuse sihipärast kasutamist kontrollib Lääne-Harju Kultuuri- ja Noortekeskus, kellel on õigus nõuda toetuse kasutamise aruande juurde kuludokumentide koopiaid ja selgitusi ning kontrollida toetatavat projekti kohapeal.

(3) Lääne-Harju Kultuuri- ja Noortekeskusel on õigus nõuda toetus osaliselt või täielikult tagasi, kui:

1) toetust ei ole kasutatud sihipäraselt;

2) toetuse saaja on esitanud valeandmeid;

3) toetuse saaja ei ole esitanud aruannet tähtaegselt.